《岁除日与子颍登日观观日出作歌》
清代·姚鼐

泰山到海五百里，日观东看直一指。
万峰海上碧沈沈，象伏龙蹲呼不起。
夜半云海浮岩空，雪山灭没空云中。
参旗正拂天门西，云汉却跨沧海东。
海隅云光一线动，山如舞袖招长风。
使君长髯真虬龙，我亦鹤骨撑青穹。
天风飘飘拂东向，拄杖探出扶桑红。
地底金轮几及丈，海右天鸡才一唱。
不知万顷冯夷宫，并作红光上天上。
使君昔者大峨眉，坚冰磴滑乘如脂。
攀空极险才到顶，夜看日出尝如斯。
其下濛濛万青岭，中道江水而东之。
孤臣羁迹自叹息，中原有路归无时。
此生忽忽俄在此，故人偕君良共喜。
天以昌君画与诗，又使分符泰山址。
男儿自负乔岳身，胸有大海光明暾。
即今同立岱宗顶，岂复犹如世上人。
大地川原纷四下，中天日月环双循。
山海微茫一卷石，云烟变灭千朝昏。
驭气终超万物表，东岱西峨何复论。

作者简介：姚鼐（nài）（1731～1815）清代著名散文家，与方苞、刘大櫆并称为“桐城三祖”。字姬传，一字梦谷，室名惜抱轩（在今桐城中学内），世称惜抱先生、姚惜抱，安徽桐城人。乾隆二十八年（1763）中进士，任礼部主事、四库全书纂修官等，年才四十，辞官南归，先后主讲于扬州梅花、江南紫阳、南京钟山等地书院四十多年。著有《惜抱轩全集》等，曾编选《古文辞类纂》。